**Jавни позив за ангажовање лица на пројекту ''Брза интеграција на тржиште рада држављана трећих земаља, азиланата, избеглих и чланова њихових породица'' финансираног од стране Европске уније**

Министарство за рад, запошљавање, борачка и социјална питања оглашава јавни позив за попуњавање позиција у пројектно-имплементационој јединици на пројекту ''Брза интеграција на тржиште рада држављана трећих земаља, азиланата, избеглих и чланова њихових породица'' који је финансиран од стране Европске уније у оквиру Програма за запошљавање и социјалне иновације (EaSI).

Пројекат се спроводи у сарадњи са седам институција и организација. Водећи апликант је град Милано. Фокусира се на модел интервенције који ће тражиоцима азила, избеглицама, њиховим породицама и особама које траже међународну заштиту на основу Женевске конвенције или које су корисници супсидијарне заштите омогућити да постану активни део економског и друштвеног живота земље домаћина. Посебна пажња се поклања женама избеглицама и тражиоцима азила.

Три главна стуба пројекта су:

1. Партнерство на више нивоа у партнерским земљама и организацијама;
2. Анализа и трансфер специфичних пракси, мера, услуга и алата градова и земаља које учествују и које су се до сада показале као успешне;
3. Доградња постојећих мера: спровођење нових стратегија, приступа и мера које доводе до брзе интеграције циљне групе на тржиште рада, посебно жена.

Јавни позив се расписује ради попуњавања следеће позиције:

1. **Административни службеник**

Опис посла:

Пружа административну и логистичку подршку у координацији и имплементацији свих активности, укључујући припрему уговора, извештавање и логистичку подршку у организовању састанака, организовање тренинга и радионица; Припрема документацију и обрађује све захтеве за плаћање; Води детаљни обрачун трошкова активности на пројекту; Израђује извештај о финансијском напретку; Врши друге административне послове у складу са динамиком реализације пројекта.

Услови:

Стечено високо образовање из научне, односно стручне области у оквиру образовно-научног поља друштвено-хуманистичких наука, техничко-технолошких наука или природно-математичких наука на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;

Најмање пет година радног искуства у струци;

Напредно познавање енглеског језика (писање, читање, пословна комуникација);

Искуство у административним и финансијским пословима;

Напредно познавање рада на рачунару;

Поседовање сертификата за службеника за јавне набавке (пожељно);

Евалуација пристиглих пријава се спроводи у два круга.

Први круг евалуације обавља се увидом у биографије.

Кандидати који прођу у други круг, биће позвани на разговор.

Са одабраним кандидатом биће закључен уговор о делу за период трајања пројекта.

**Рок за подношење пријаве на јавни позив** је 10. децембар 2019. године.

**Документација која се подноси на пријаву за позив:** биографија (на енглеском и српском језику) у којој се треба назначити позиција за коју се конкурише.

**Aдреса на коју се подноси пријава**: [medjunarodna.saradnja@minrzs.gov.rs](mailto:medjunarodna.saradnja@minrzs.gov.rs).